
Figuratív kifejezések fordítása versekben

A dolgozatban Csokonai Vitéz Mihály: A reményhez című versének ill. Annamarie Bostroem német nyelvű fordításában előforduló figuratív nyelvi kifejezések nyelvi elemzését végzem. Az vizsgálat elméleti keretét Lakoff és Johnson konceptuális metaforaelmélete (Lakoff/Johnson 1998) képezi. Az elemzés során abból indulok ki, hogy a vers ill. a műfordítás nyelvi elemzése által visszakövetkeztethetünk a nyelvi kifejezéseket konceptuális szinten motiváló metaforákra. A két vers párhuzamos szövegrészeinek kontrasztív nyelvi elemzésekor tematizálom a metaforák nyelvi formájában kimutatható egyezéseket, módosulásokat illetve eltéréseket, ezek alapján pedig a kert-allegória kognitív effektusának olyan módosulásait regisztrálom, melyek a célnyelvre való fordítás által keletkeznek. Az elemzés eredményei számot adnak arról, hogy a kert-allegória mely metaforikus részaspektusainál figyelhető meg az eredeti vers és a műfordítás között invariancia és milyen értelemben beszélhetünk a két vers kognitív funkciójának ekvivalenciájáról. A műfordítást komplex kognitív folyamatnak tekintem, melyet olvasás, interpretálás és újraformálás a célnyelven szakaszokra bontok. További kognitív részfolyamatok integrálásával annak a lehetséges kognitív modellnek a növekvő komplexitását igyekszem felmutatni, mely a műfordítást, mint kognitív folyamatot leírhatóvá tenné.



